17-jarige vas ná moord op paArgieffoto: SAPD/Facebook ŉ 17-jarige seun van die Elliotdale-omgewing in die Oos-Kaap is in hegtenis geneem nadat hy glo sy pa vermoor het. Kapt. Jackson Manatha, woordvoerder van die polisie, het gesê die voorval het Woensdag by die gesin se huis in die Cwebe-nedersetting gebeur. Volgens Manatha het die 35-jarige pa omstreeks 11:55 sy perd se saal in die seun se kamer neergesit. Die seun wou nie gehad het die saal moet in sy kamer gestoor word nie en ŉ woordewisseling het ontstaan. Tydens die rusie het die seun sy pa na bewering met ŉ skerp voorwerp in sy bolyf gesteek. “Die pa is na die Madwaleni-hospitaal gehaas waar hy gesterf het,” het Manatha gesê. “Die seun is in hegtenis geneem, maar is later in die sorg van familie vrygelaat aangesien hy minderjarig is.” Die seun sal môre in die Elliotdale-landdroshof verskyn op aanklag van moord. Manatha het gesê die naam van die oorledene kan nog nie bekendgemaak word nie, aangesien van sy naasbestaandes nog in kennis gestel moet word.